SKRIFTLIG FORESPØRGSEL E-1348/01

af Ioannis Marínos (PPE-DE) til Kommissionen

(4. maj 2001)

Om: Sigøjneres ankomst fra de besatte områder til det frie Cypern

Fra begyndelsen af marts er dusinvis af sigøjnere passeret over grænsen fra den tyrkisk besatte del af Republikken Cypern til den frie del af øen. Disse mennesker tilhører et mindretal på 1 500 sigøjnere, som efter den tyrkiske hærs invasion i 1974 besluttede at slå sig ned i den besatte del af Cypern.

I dag, 27 år efter tyrkernes invasion i Cypern, ønsker dusinvis af disse mennesker at tage bopæl i de frie områder, hvilket Republikken Cyperns officielle regering accepterer, idet den hjælper dem og træffer omgående foranstaltninger for at skaffe dem tag over hovedet, eftersom de også er borgere i landet. Sigøjnernes flugt vidner klart om den krise, som den tyrkiske besættelse har styrtet den nordlige del af øen ud i, og giver desuden anledning til at nære mistanke om, at de er blevet behandlet dårligt af besættelsesmagten, som tilsyneladende nu ønsker at fuldende den etniske udrensning, der blev indledt i 1974 med fordrivelse af 200 000 græskcyprioter fra den nordlige del af øen.

Ifølge de oplysninger, der nu foreligger fra de besatte områder, har disse menneskers ankomst skabt irritation hos pseudostatens myndigheder, og de risikerer desuden livet på grund af besættelsesstyrkernes taktik med at åbne ild mod enhver, der kommer til syne på den såkaldte grønne linje, som skiller den frie del af landet fra de besatte områder; der er altså tale om en situation svarende til den, der tidligere herskede ved Berlinmuren.

Kan Kommissionen redegøre for sin holdning i forbindelse med denne strøm af flygtende sigøjnere, som nu kan iagttages fra R. Denktash' pseudostat (som minder om tidligere tider, hvor skammens mure endnu befandt sig i Europas hjerte )? Foreligger der oplysninger om behandlingen af og levevilkårene for borgere af ikke-tyrkisk oprindelse i den besatte del af Cypern?

Svar afgivet på Kommissionens vegne af Günter Verheugen

(3. juli 2001)

Kommissionen er bekendt med udvandringen for nylig af roma-folk fra den nordlige del af Cypern til de regeringskontrollerede områder. I marts 2001 blev grænsen overskredet af i alt 154 personer, hvoraf 23 vendte tilbage til den nordlige del. Desuden henledte kommissæren med ansvar for udvidelse for nylig opmærksomheden på den betydning, som Kommissionen tillægger romaernes stilling i en række kandidatlande.

Med hensyn til levevilkårene for ikke-tyrkere og ikke-tyrkiske cyprioter, der bor i landets nordlige del, indeholder Kommissionens periodiske rapport om Cypern fra november 2000(1) følgende tilkendegivelse:

FN's fredsbevarende styrke (UNFICYP) har stadig kun begrænset adgang til at kontakte græsk-cyprioter og maroniter, der bor i den nordlige del. Forpligtelserne i henhold til Wien III-aftalen fra 1975 med hensyn til behandlingen af græsk-cyprioter og maroniter overholdes stadig ikke fuldt ud hverken græsk-cyprioter eller maroniter, der bor i den nordlige del, kan frit skifte bolig. De kan kun testamentere deres ejendomsformuer til nære familiemedlemmer, som ligeledes bor i den nordlige del.

Kommissionen vil i sin periodiske rapport om Cypern for 2001 vende tilbage til dette spørgsmål.

(1) KOM(2000) 702 endelig udg.